ועדת הפנים ואיכות הסביבה, כנסת 18, פרוטוקול מספר 1, 2009-05-06 10:45

דוד אזולאי: תודה רבה.

אריה ביבי: דוד, במקרה שלך נבחרת ברוב פיות.

דוד אזולאי: אני רוצה להודות לכל הנוכחים כאן, שבאו לכבד את המעמד.

דוד אזולאי: יישר כוח.

דוד אזולאי: אני מקווה, בעזרת ה', להצדיק את האמון.

דוד אזולאי: על זה אנחנו תמיד אומרים: יהי רצון שלא תצא תקלה מתחת ידינו, ושנזכה לעשות מלאכתנו נאמנה למען ציבור שולחנו.

דוד אזולאי: אני רוצה להודות ליושב-ראש ועדת הכנסת, חבר הכנסת אלקין, ובהזדמנות זו גם לאחל לו רפואה שלמה.

דוד אזולאי: אנחנו צריכים אותך פה לכל הקדנציה, שהפעם בעזרת ה' תהיה ארוכה יותר מתמיד.

דוד אזולאי: אני מקווה שהקדנציה הזאת תהיה היסטוריה בכנסת ישראל.

דוד אזולאי: אני רוצה לנצל את ההזדמנות הזאת ולברך כאן את כל צוות העובדים, ולא אזכיר שמות.

דוד אזולאי: כל אחד פה עושה עבודה נאמנה, מלאכת קודש.

דוד אזולאי: אני אומר את זה בכל הזדמנות, ולא רק עכשיו.

דוד אזולאי: יש פה חברי כנסת חדשים, שזאת ההזדמנות גם לאחל להם הצלחה וברכה.

דוד אזולאי: דעו לכם, לא בהרבה מוסדות ציבוריים רואים עובדים עם כזה מוסר עבודה גבוה.

דוד אזולאי: אני חושב שיש הרבה מוסדות ציבור שצריכים ללמוד מעובדי הכנסת מהי עבודה ציבורית ומהי עבודה נאמנה.

דוד אזולאי: אני רוצה להודות לכם, ואני מקווה לשיתוף פעולה.

דוד אזולאי: אני מקווה, בעזרת ה', שנעבור ביחד ונוכל לקדם דברים חשובים למען עם ישראל.

דוד אזולאי: אדוני יושב-ראש ועדת הכנסת, בבקשה.

זאב אלקין: יושב-ראש הכנסת מתנצל שהוא לא נוכח כאן, כרגע הוא מקבל את פני נשיא המדינה אל-סלבדור.

זאב אלקין: אדוני יושב-ראש הוועדה הנבחר, אני שמח לברך אותך על הבחירה.

זאב אלקין: מדובר בוועדה חשובה מאוד בכנסת ישראל.

זאב אלקין: מדובר גם בוועדה שלא במקרה יש לה שתי כותרות, גם כותרת של ועדת הפנים, שהיא מלווה את משרד הפנים, שהוא אחד המשרדים הפעילים.

זאב אלקין: למעשה תוצאות עבודתו, דרך הרשויות המקומיות, נוגעים למעשה לכל אזרח ואזרח.

זאב אלקין: אין אזרח במדינה שהוא לא תלוי בתחום הזה.

זאב אלקין: לכן הוועדה כאן, כוועדה שמלווה את המשרד, למעשה מפקחת עליו, ואין לי ספק שגם את זה תדעו לעשות, ועובדת אתו בשיתוף פעולה – יש לה חשיבות.

זאב אלקין: ויש לה כותרת שנייה, הגנת הסביבה.

זאב אלקין: ראינו בכנסת הקודמת שהוועדה הזאת עשתה גדולות ונצורות בתחום הזה.

זאב אלקין: גם כאן יש לה משרד שהיא עובדת אתו בשיתוף פעולה, ומהיכרותי גם את השרים שנכנסים לשני המשרדים האלה, הפנים והגנת הסביבה, אין לי ספק שתהיה לכם הרבה מאוד עבודה בוועדה.

זאב אלקין: הם יעשו הרבה, גם ייזמו הרבה חקיקה.

זאב אלקין: אתה הולך להיות יושב-ראש של אחת הוועדות הכי פעילות בכנסת.

זאב אלקין: אני שמח מאוד על בחירתך.

זאב אלקין: אני בטוח שנדע לעבוד בשיתוף פעולה מלא כיושב-ראש הקואליציה מולך.

זאב אלקין: הוועדה הזאת, כפי שהיתה, תמשיך להיות בהנהגתך ועדה שמובילה את כולנו, ובעיקר את המדינה והאזרח, להישגים חשובים מאוד.

זאב אלקין: בהצלחה.

זאב אלקין: מהיכרותי אותך מהכנסת הקודמת, אין לי ספק שגם תצליח.

דוד אזולאי: תודה רבה.

ציון פיניאן: אני מכיר את הרב דוד אזולאי שנים רבות.

דוד אזולאי: אנחנו אנשי הצפון.

ציון פיניאן: דובר פה על ועדת הפנים ואיכות הסביבה, ואני רוצה לומר שהוא האיכות בוועדה.

ציון פיניאן: אני בטוח שתצליח.

ציון פיניאן: בשם ה' תעשה ותצליח.

ציון פיניאן: מה קורה בקשר לסיור בקבר הרשב"י?

דוד אזולאי: בסוף הישיבה אדווח לכם.

ציון פיניאן: חזק ואמץ.

אריה ביבי: אני רוצה לאחל לך הצלחה.

אריה ביבי: אומרים שאין לומר את שבחו של האדם בפניו, אבל מעט משבחו אפשר להגיד.

אריה ביבי: אני אומנם חבר כנסת חדש, אבל היה לי פה צאצא שהסתובב ביניכם, שקורים לו מושיק, והוא אמר לי: אם אתה בוועדת הפנים, דע לך שיש אדם בשם הרב דוד אזולאי, שהוא אדם מאוד יקר, נעים הליכות, צנוע.

דוד אזולאי: אל תגזים.

דוד אזולאי: עוד יאמינו לך.

אריה ביבי: אמרתי רק מעט.

אריה ביבי: אם אומר את כל מה שהוא אמר לי, אני צריך יום שלם.

אריה ביבי: הוא אמר שהטילו עליך את הוועדה הכי רצינית בכנסת.

אריה ביבי: מההיכרות שלי בתקופה הקצרה שאני בכנסת, אני יכול לומר שהוא צדק בכל מילה שהוא אמר.

אריה ביבי: אני שמח שעל יושב-ראש ועדת הפנים בכנסת מוטל תפקיד רציני.

אריה ביבי: כנציב וכראש אכ"א של המשטרה וכמפקד ירושלים הייתי מדי פעם בא לכנסת, וראיתי את העבודה הזאת של ועדת הפנים.

אריה ביבי: יש לה הרבה מאוד עבודה.

אריה ביבי: אנחנו נעזור לך בכל מה שתצטרך בצורה הכי ישרה בעולם, בלי קשר לקואליציה ולאופוזיציה.

אריה ביבי: כל עבודה שתטיל עלי, אעשה בשמחה רבה.

אריה ביבי: תודה שאתה יושב-ראש הוועדה הזאת.

דוד אזולאי: תודה רבה.

חמד עמאר: בוקר טוב.

חמד עמאר: אני רוצה לאחל לך בהצלחה ולברך אותך על בחירתך.

חמד עמאר: אני רוצה לאחל לצוות העובדים שיעבדו אתנו בוועדת הפנים בהצלחה.

חמד עמאר: שנצליח לעזור לאזרח הקטן במדינת ישראל, דרך הוועדה, כי הוועדה הולכת לטפל ברשויות, במועצות מקומיות, ואנחנו מכירים את הבעיות ואת הקשיים של המועצות המקומיות היום, במיוחד במגזרים בענייני ועדות תכנון ובנייה.

חמד עמאר: ועדת הפנים תיגע בבעיות האלה ותטפל בהן וננסה לקדם את העניין.

חמד עמאר: בהצלחה, ושנעבוד ביחד בשיתוף פעולה עם חברי הכנסת ונוכל להתקדם ביחד.

חמד עמאר: תודה.

ניצן הורוביץ: אני מצטרף לברכות.

ניצן הורוביץ: ידידי אריה אמר את הדברים.

ניצן הורוביץ: אני אומנם חבר כנסת חדש גם כן, אבל עקבתי אחריך מחוץ לכנסת ואני שמח שיוצא לנו לעבוד יחד.

ניצן הורוביץ: אנחנו אומנם ממחנות יריבים, אבל יש פה הרבה מן המשותף, במיוחד בתחום של הגנת הסביבה.

ניצן הורוביץ: זה תחום שהכנסות האחרונות היו בו מאוד פעילות, ואני מקווה שהוועדה הזאת ברשותך תדע להמשיך בפעילות הזאת.

ניצן הורוביץ: אני אעשה כל מאמץ כדי לעזור ולקדם.

ניצן הורוביץ: תודה רבה ובהצלחה.

דוד אזולאי: תודה רבה.

אברהים צרצור: מי ששומע את החברים שלנו יכול להסיק אולי את המסקנה שהכול הולך לזרום חלק בוועדה הזאת.

אברהים צרצור: הייתי בסרט הזה שלוש שנים, ואני מבטיח לחברים החדשים שבוועדה הזאת יהיו צעקות רבות, יהיו ויכוחים מעמיקים ביותר.

אברהים צרצור: הוועדה הזאת היא אכן מהחשובות ביותר בוועדות הכנסת, אבל אין שום ספק שמהיכרות אישית את יושב-ראש הוועדה, דוד אזולאי, שהמלכנו אותו לפני כמה רגעים, אכן יש דברים משותפים ויש דברים שאנחנו חולקים עליהם.

אברהים צרצור: אין תמימות דעים בהרבה נושאים, ובעקבות ההיכרות האישית שדיברתי עליה אני מאמין שיושב-ראש הוועדה החדש ינווט את ענייני הוועדה הזאת בצורה הוגנת, מאוזנת, וייתן לכל הדעות לבוא לידי ביטוי.

אברהים צרצור: בסופו של תהליך התוצאות, המסקנות, ההחלטות שנקבל ישרתו את כלל הציבור.

אברהים צרצור: כלל הציבור זה כולל את כולם – ערבים, יהודים, דתיים וחילוניים.

אברהים צרצור: אני מאחל לך, ידידי כבוד היושב-ראש, מתוככי לבי וממעמקי נשמתי, שאתה תצליח במילוי התפקיד הזה על הצד הטוב ביותר.

אברהים צרצור: תודה.

דוד אזולאי: תודה.

ציון פיניאן: אנחנו לא מחפשים את הנשמה, מחפשים רק את הלב.

דוד אזולאי: אני רוצה להודות לכולם על הברכות.

דוד אזולאי: אין ספק שהפרגון והברכות מחייבות אותי יותר, ואני באמת מקווה להצדיק את הדברים, בעזרת ה', בהמשך.

דוד אזולאי: מבחינתי, מבחינת התנועה, זה מה שנקרא להחזיר עטרה ליושנה.

דוד אזולאי: זה הדגל שלנו.

דוד אזולאי: כבר הייתי בוועדה הזאת לפני למעלה מחמש שנים.

דוד אזולאי: אני לא כל כך נאיבי ולא צופה שהכול ילך פה על מי מנוחות.

דוד אזולאי: יהיו חילוקי דעות ויהיו דיונים קשים.

דוד אזולאי: אבל הדבר הכי חשוב הוא שנוכל לעשות כל אחד את מלאכתו נאמנה ולייצג את הציבור.

דוד אזולאי: הזכירו פה נושאים רבים, אבל שני דברים חשובים שאנחנו צריכים לתת עליהם את הדעת הוא השלטון המקומי, שאנחנו צריכים לעשות הכול לביצורו ולחיזוקו.

דוד אזולאי: צריך לזכור שגם שם זה ציבור שנבחר, ויש מגמה לכרסם במעמדם של הרשויות המקומיות ושל נבחרי הציבור ברשויות המקומיות ולא ניתן את ידינו לכך.

דוד אזולאי: הדבר הנוסף, נוצר מצב שהוועדות מחוקקות חוקים ולא תמיד החוקים מיושמים, מכל מיני סיבות – מסיבות תקציביות, מסיבות של אי נוחות, מסיבות של חוסר כוח-אדם.

דוד אזולאי: תמיד יש סיבה למה לא אוכפים את החוק.

דוד אזולאי: זה אחד הדברים שנצטרך לתת עליהם את הדעת, איך אנחנו מתמודדים עם הבעיה הזאת כאשר ועדה מקדישה שעות, עם צוותים מקצועיים, ובשורה התחתונה החוקים הללו לא מיושמים.

דוד אזולאי: אני מקווה מאוד שעוד היום תקבלו סדר-יום לשבוע הבא והוועדה תיכנס לסדר-יום.

דוד אזולאי: ביום ראשון הוועדה תקיים סיור במירון, לרגל חגיגות ל"ג בעומר.

דוד אזולאי: מי שקצת מכיר את העסק הזה יודע שכל שנה, לצערי הרב, יש בעיות קשות במירון.

דוד אזולאי: אם לא זכותו של רבי שמעון בר-יוחאי, אני לא יודע איך כל שנה זה נגמר ללא אסון.

דוד אזולאי: האמינו לי שבכל שנה זה נס שהעסק הזה נגמר ללא אסון.

אברהם מיכאלי: היה נס ונפתחה מנהרה.

דוד אזולאי: עכשיו פתחו מנהרה להולכי רגל.

אברהים צרצור: כמה אנשים יש שם?

דוד אזולאי: קרוב לחצי מיליון איש.

דוד אזולאי: אין לך עוד אירוע יהודי בעולם שמגיעים אליו כל כך הרבה, אחרי הכותל.

אברהים צרצור: זה לא שלושה מיליון כפי שבאים לחאג'.

יעקב מרגי: יש פה הצעה לעשות סיור לשם.

אברהים צרצור: תתאסלמו לתקופה של חודש, תיכנסו לשם ותחזרו בכם לאחר מכן.

דוד אזולאי: זאת כפייה דתית.

דוד אזולאי: אנחנו אמורים להיפגש בשעה 11:00 במירון.

דוד אזולאי: נשלח אליכם סדר-יום, ואני מקווה מאוד לראות את כולם.

דוד אזולאי: חבר הכנסת דב חנין, בבקשה.

דב חנין: אדוני היושב-ראש, אני מתנצל שאיחרתי.

דב חנין: אני רוצה לנצל את ההזדמנות כדי לברך אותך.

דב חנין: אני חושב שיש בך שילוב נפלא של מצד אחד ענייניות, יכולת מקצועית, ומצד שני נועם הליכות בלתי רגיל.

דב חנין: אני מאוד נהניתי לעבוד אתך וללמוד ממך בוועדת הפנים ובכלל בכנסת.

דב חנין: אני בטוח שאתה תעשה בוועדה הזאת גדולות ונצורות, ואני מאחל לך ולעצמנו הרבה הצלחה, ואני בטוח שהיא תהיה.

דב חנין: תודה רבה.

דוד אזולאי: תודה רבה.

דוד אזולאי: שיהיה לנו יום טוב ובהצלחה.